Manuel L. Quezon

Manuel Luis Quezon y Molina (19 Ogos 1878 – 1 Ogos 1944) ialah presiden pertama Komanwel Filipina. Di dalam negara Filipina, beliau dianggap sebagai Presiden kedua, selepas Emilio Aguinaldo (pentadbiran Aguinaldo tidak menerima pengiktirafan antarabangsa ketika itu dan tidak dianggap sebagai presiden Filipina yang pertama oleh Amerika Syarikat). Beliau merupakan seorang tokoh yang unggul kerana merupakan Presiden Senat pertama yang dipilih menjadi presiden, presiden pertama yang dipilih melalui pilihan raya umum, dan juga penjawat kini yang dipilih semula (untuk tempoh kedua yang separa, tetapi kemudian dilanjutkan melalui pindaan Perlembagaan 1935).

Kehidupan awal dan kerjaya 
Dilahir dan dibaptiskan di Baler, Provinsi Tayabas (kini di Provinsi Aurora), Quezon menerima pendidikan rendahnya  daripada ibunya, seorang Mestizo-Sepanyol serta guru sekolah di tempat asal mereka, serta daripada guru-guru peribadi. Ayahnya yang merupakan seorang Mestizo-Cina dari Paco, Manila, adalah seorang Sarjan dalam Tentera Sepanyol. Quezon kemudian belajar di Colegio de San Juan de Letran,  sebuah sekolah berasrama, dan tamat pendidikan menengahnya di sana.

Ketika berkhidmat sebagai adikung kepada Emilio Aguinaldo, Quezon bertempur bersama-sama dengan pejuang-pejuang kebangsaan dalam Perang Filipino-Amerika Syarikat. Beliau merupakan seorang Leftenan, dan kemudiannya menjadi Mejar di dalam sektor Bataan semasa pengunduran dan penyerahan kalah pada tahun 1901.

Selepas perang, Quezon menyertai kursus undang-undang di Universiti Santo Tomas dan lulus dalam peperiksaan dengan tempat keempat pada tahun 1903. Beliau bekerja sebentar waktu sebagai kerani dan juruukur, dan memasuki perkhidmatan awam sebagai fiskal lantikan di Mindoro dan kemudiannya di Tayabas. 

Quezon kemudian menjadi seorang anggota Majlis Perbandaran dan sebagai calon bebas, dipilih menjadi gabenor Tayabas pada tahun 1906. Pada tahun 1907, beliau dipilih kepada Dewan Undangan Filipina yang pertama dan menjadi ketua majoriti serta pengerusi jawatankuasa penguntukan. Antara tahun 1909 dan 1916, Quezon berkhidmat sebagai salah satu daripada dua Pesuruhjaya Residen Filipina kepada Dewan Perwakilan Amerika Syarikat dan melobi untuk pelulusan Akta Autonomi Filipina, juga digelarkan Undang-undang Jones.

Manuel Quezon berkahwin dengan sepupunya, Aurora Aragón Quezón dan mendapat empat orang anak; María Aurora "Baby" Quezón (1919–1949), María Zeneida "Nini" Quezón-Avancena (born 1921), Luisa Corazón Paz "Nenita" Quezón (1923–1923) dan Manuel L. "Nonong" Quezón, Jr. (1926–1998).

Nota

Rujukan

Pautan luar 

 Projek Jawatan Presiden Filipina: Manuel L. Quezon
 Presiden-presiden Filipina 
 Bonnie Harris, ''Cantor Joseph Cysner: Dari Zbaszyn ke Manila.

Kematian akibat batuk kering
Peguam Filipina
Pemimpin politik Perang Dunia II
Pengasas bandar
Presiden Filipina